**Акафист Божией Матери в честь чудотворной иконы Ея «Пристанище»**

**Тропарь, глас 4**

Радуйся, Обрадованная Богородице Дево, / Пристанище и Предстательство рода христианского, / из Тебе бо воплотися Избавитель мира. / Умоли Христа Бога / даровати вселенней велию милость.

**Кондак, глас 8-й:**

В море житейстем обуреваемии, треволнению подпадаем страстей и искушений. Подаждь убо нам, Госпоже, руку помощи, якоже Петрови Сын Твой, и ускори от бед избавити ны, да зовем Ти: радуйся, земное и Небесное Пристанище.

**Величание**

Величаем Тя, / Пресвятая Дево / Богоизбранная Отроковице / и чтим образ Твой святый, / имже точиши исцеления / всем с верою притекающим.

**Кондак 1**

Избранной от века Помощнице и Попечительнице в житейских скитаниях,

надежному Прибежищу во всяких нуждах и обстояниях,

к вечному покою Путеводительнице Преблаженней, Сладчайшей Деве Богородице, Пречистей и Преблагословенней, имущей оружие на супротивных несумненное, к Сыну Своему и Богу нашему Матернее дерзнове­ние, вознесем похвалы наша смиренныя небурному Приста­нищу всему роду христианскому, всем, в радости поющим и взы­вающим: Радуйся, земное и Небесное Пристанище чад Твоих, в заступлении нуждающихся.

**Икос 1**

Ангелов Творец изволи совершити о Тебе, Дево, дивное таинство таковое:

Принесен был Первообраз Твой иконописцем на место святое, во храм Тарасовский в память о трагической кончине дщери - отроковицы. Воплотил он земную скорбь в образе Небесной Царицы. Многажды послежде претерпе преображения Лик Твой Пречистый в дланях неумелых мирских живописцев, доколе Сама не изволила благое иго сие подъяти, укрепив маловерных неколеблемо в вере стояти, вразумив непослушных, да таковые исправятся, призвав грешников гласом велиим, да таковые покаются, лишь на Господа Всемогущего в скорбях уповая, и все вкупе в веселии воспоют Тебе таковая:

Радуйся, всех христиан при Кресте Сына Твоего усыновившая, Радуйся, на земли нашей многострадальней мир водворив­шая. Радуйся, пред Сыном Своим и Богом выну Предстоящая, Радуйся, за спасение рода человеческого Его непрестанно Молящая. Радуйся, всех скорбящих и угнетенных Мати благосердая; Радуйся, всего Христианского мира Заступнице Усердная.

Радуйся, поклонятися Пресвятей Троице нас сподобляющая. Радуйся, печаль и скорбь нашу в радость претворяющая. Радуйся, старцев благоговейных сладостное успокоение, Радуйся, честных браков христианских благое устроение. Радуйся, земное и Небесное Пристанище чад Твоих, в заступлении нуждающихся.

**Кондак 2**

Боготечною звездою мир Небесный, Вла­дычице, осветила,

Но земных чад Своих, в скорбях пребывающих, не за­была.

До времени безымянная, на земле Тарасовстей во храме Успения,

послужила икона Твоя для чтущих память Твою во спасение. Освятившись благодатию пребывания в сем храме преславнем, благоизволила явити Себя миру во образе православном. Яко утверждение непреложное веры истинныя и небурное Пристанище для вопиющих Богу: Аллилуиа.

**Икос 2**

Воистину непостижима милость Твоя, Пречистая, к заблудшим, Любовь и сострадание ко всем, во тьме греховной сущим. Избрав рабу Свою, несведущую в иконописании, Ты благословила, дабы Образ Твой живописный в соответствии с канонами изменила. Даровала Ты рабе сей дерзновение Тебе послужити, Лик Пресветлый Твой во Православныя одежды облачити, дабы всяк, приходяще, на икону сию взирая, воспевал песнь Богородице, с умилением взывая:

Радуйся, в пределах Киевских славу чудес Твоих проявив­шая, Радуйся, на земле Тарасовстей Себя Пристанищем страж­дущим явившая. Радуйся, покрывати женам плечи и главу вразумляющая; Радуйся, святоотеческую православную веру непорочну сохраняющая. Радуйся, от уныния опущенные долу руки укрепляющая; Радуйся, изнемогающия очеса зрением иконы Твоея уве­селяющая. Радуйся, вражды и нестроений в мире бренном разрушение, Радуйся, семейств, в благочестии живущих, благословение, Радуйся, всех, за правду стоящих, твердое защищение, Радуйся, Похвало наша Всепетая и Утешение. Радуйся, земное и Небесное Пристанище чад Твоих, в заступлении нуждающихся.

**Кондак 3**

Ветхий корабль человечий сокрушает неистовая буря со­мнений. В бурном море житейстем вздымаются волны мирских попечений. Не ведаем, где обрящем мы, сирые, Пристанище спасения, токмо на Тя, Матерь Божия, возложим надежду и дерзновение. Имуще Попечение Твое, Поборнице на супротивныя, молим Тя слезно: помози нам, Владычице Предивная, Дево Непорочная, к иконе Твоей, как к Пристанищу, прибегаем, взыскати Тобою безпреткновенный путь спасения упо­ваем. Теплые моления к Тебе, Пречистая, не возносим всуе, яко можеши помощи всем верным, взывающим Богу: Аллилуиа.

**Икос 3**

Странно и дивно есть зрети чудо сие, недоступное плотскому разумению, колеблют умы наша мятежныя смущения и недоумения: како мы, многогрешнии и недостойнии, возможем дерзати Тя, Пренепорочная Владычице, достодолжно восхваляти. Предузрев явление Образа Твоего, старец – духовник Лавры Почаевския, Божиим Промыслом преднаименова Его «Пристанище», очесами духовными силу и изобилие чудес прозревающе, чрез дивный Образ сей всем верным произтекающих, пристанище даруя людям православным, с Богом сущим, благодарящим Тя всеусердно и во умилении вопиющим:

Радуйся, людей озлобленных, к Тебе притекающих, умиротворяющая, Радуйся грешников к слезному покаянию понуждающая. Радуйся, погрязшие в греховной пучине души возрождаю­щая, Радуйся, всем, обуреваемым страстями, мир и тишину посылаю­щая, Радуйся, прельщенных бесовскою прелестию на путь пра­вый обращающая. Радуйся, в пристань послушания и благочестия направляю­щая, Радуйся, болезни душевные вкупе с телесными исцеляю­щая, Радуйся, болящих, поврежденных разумом, просветляющая. Радуйся, яко людей, невинно осужденных, свобождающая, Радуйся, яко страждущих в темничных узах посещающая.

Радуйся, земное и Небесное Пристанище чад Твоих, в заступлении нуждающихся.

**Кондак 4**

Проповедует, Богородительнице, мир христианский чудеса Твоя. Купно с ним утверждаемся и мы в силе благодати Твоея, во вся времена через святые иконы Твои изливаемой, по неизреченной милости Твоей в помощь нам посылае­мой.

Всем, хотящим спастись и в разум истинный прийти, Ты внимаеши, аки свеща возженная, грешником шествовати ко спасению научаеши. Слышащи воздыхания всех, к иконам Твоим притекаю­щих, на Тебя, Преблагословенная, непреложно уповающих, непрестанно исполняющих волю Божию всеблагую, Сыну Твоему и Богу нашему возглашающих благодарст­венную песнь: Аллилуиа.

**Икос 4**

Странное чудо зря, раби Господни ужаснулись и вострепе­тали, егда волю Твою вразумити живописца, без веры поправ­лявшего ризы Твоя, познали. Якоже икона Твоя, поднявшись на воздусе, Собою дверь затворила, и не одолел он, доколе не покаялся, двери сей и Твоея силы. Милосердно вняв его слезному молитвенному прошению, вновь взлетела икона Твоя, и во время оно, свободив из заточения живописца сего, скорбь велию в тот час пережившего, в страсе Божием и трепете благодарным сердцем и усты возопив­шего:

Радуйся, в роде христианстем дивная чудеса совершаю­щая; радуйся, через чудотворную икону Твою нас умудряющая. Радуйся, заблудших от уз неверия странно разрешающая; радуйся, пред неверными Нерушимую стену воздвизаю­щая. Радуйся, всякое дело злое и богопротивное разрушающая; радуйся, ко всякому делу благому и богоугодному направ­ляющая. Радуйся, в искушениях и скорбех молитися вразумляющая, Радуйся, гордых умом и гневом палимых смиряющая. Радуйся, сердца злых людей, враждующих противу нас, умягчающая, Радуйся, советы лукавыя и коварство их разоряющая. Радуйся, земное и Небесное Пристанище чад Твоих, в заступлении нуждающихся.

**Кондак 5**

Спастися хотящим нам, утомляемым страстей нахожде­нием, Ты, Царице Неба и земли, еси благонадежное Пристанище и Заступление. О, Мати Сладчайшая, избави нас от глубины тимения, руку помощи подаждь от страшного в отчаяния бездну падения. Дабы не погрязли мы посреди волн беззаконий наших, дабы не стали добычей демонов, погубити души людские хотящих. Изволила Ты, Владычице, во спасение душ Православных явити верным икону Твою всеславную. Мы же к Всещедрому Господу, даровавшему икону Твою святую, песнею Ангельской неленостно воззовем: Аллилуиа.

**Икос 5**

Силою благодати Твоея, от Чудотворного Образа изливающейся, возвращена была во храм Тарасовский икона Твоя «Приста­нище», представшая в храме сем благодатном для неустанного поклонения верным, дерзающим с благоговением просити о Покрове и Заступлении. Да обрящут немощные в Тебе Нерушимую Крепость спасения, люди сирые, бездомные, странные и убогие велие уте­шение; вси безпомощнии в скорбнии дни житейских испытаний да не злобятся

и Тебе, Заступнице, похвальную песнь воспети тако сподобятся:

Радуйся, всех обидимых и огорченных возвышающая, Радуйся, ненавидимых и всеми отверженных честию величающая. Радуйся, горестные рыдания обидимых прекращающая; Радуйся, в скорбех и обстояниях молитися вразумляющая. Радуйся от злаго обстояния враг видимых и невидимых избавляющая. Радуйся, скорое услышание в скорби пребывающия. Радуйся, токи слез людских милостивно отирающая; Радуйся, сердца жестокосердых и неприступных сокру­шающая. Радуйся, от тьмы пагубных страстей заблудших разрешающая; Радуйся, нищих, сирот и вдовиц любовию покрываю­щая. Радуйся, земное и Небесное Пристанище чад Твоих, в заступлении нуждающихся.

**Кондак 6**

Боготечней звезде подобна икона Твоя, Царице Небес­ная, освещаяй путь грядущим стезями земной юдоли тесныя. Не отреваеши от Себя всех к чудотворному Образу Твоему приходящих, с молением теплым и слезами покаяния о помощи просящих. Да никто, к Тебе притекая, аще добре просит, не отходит всуе, возглашая Рожденному от Тебе Владыке Богу: Аллилуиа.

**Икос 6**

Очесами веры зрят, о Мати Слова, вси людие вернии, непостижимое человеческим разумением к стражду­щим милосердие. Егда раба Господня некая, не утратив в тяжкой немощи силы духа, обратися к иконе Твоей с мольбою об уврачевании не­дуга, Ты, Владычице, повеле страждущей в сонном видении совершить три дня кряду Святых Христовых Таин приобщение. Поведа сие раба Твоя болящим, во врачебнице на­ходившимся, и исцелились, в праздник Благовещения причастившися, неколеблемо уверовав и исполнив волю Твою святую и воспели, обретя здравие, хвалу Тебе сицевую:

Радуйся, в безнадежности и отчаянии болезни веру укрепляющая; радуйся, всеми отвергнутых больных под Покров Свой принимающая; Радуйся, жажду святого Причащения возбуждающая, Радуйся, огнь веры и благодарности к Богу воспламеняющая. Радуйся, зело искусное болящих врачевание, Радуйся, недужных здравие и с одра болезни восстание. Радуйся, мудрая Советодательнице, духовным враче­ванием исцеляющая; радуйся, недуги их тяжкие во благо претворяющая; Радуйся, всякое душевное и телесное страдание облег­чающая; радуйся, безмездным врачеванием на путь правый на­правляющая. Радуйся, земное и Небесное Пристанище чад Твоих, в заступлении нуждающихся.

**Кондак 7**

Проповедует Церковь Православная чудеса Твои неизре­ченнии, Всепетая Богородице Дево, от века Благословенная, Милостию Своею никого не обделившая и в скорбях не по­кинувшая, тщание раб Своих, на путь праведный дерзающих стати, не отринувшая. Како восхвалити Тя, Утешительнице, за Твое велие роду христианскому, вспоможение, и Господу Богу нашему воспети песнь хвалебную со бла­годарением: Аллилуиа.

**Икос 7**

Ты, о Дево, немоществующих, с верою молящихся иконе Твоей, спасаеши, всем, прибегающим к Твоей помощи и прибежищу, в их нуждах помогаеши. Так, во время оно, жена некая, клиросом в церкви Тарасовстей управлявшая, веры непоколеблемой в силу чудес от иконы Твоея еще не стяжав­шая, в уныние впаде, не имущи искусных певчих, воз­роптала, к дивной иконе Твоей «Пристанище» с верою истинною воззвала: ежели Ты, иконо святая, Еси воистину чудотворная, поющих в храме послати сподоби, силы Твоея достойныя, дабы в радость молящимся было дивное хора пение… И узре жена сия во время оно с велиим удивлением деву благочестивую, на пороге храма представшую, чудный голос имущую и пети в храме желавшую. И от дня приснопамятнаго в храме стал пребывати стройный хор, достойный со Ангелы воспевати:

Радуйся, церковных хоров Создательнице и Хранительнице; Радуйся, воспевающих на клиросе благодать Твою, Попечительнице. Радуйся, ум и сердце немощных человеков к горнему возводящая, Радуйся, к молитве и трезвению чад Своих приводящая. Радуйся, духовно бодрствовать им помогающая, Радуйся, славити Бога в песнопениях подвизающая. Радуйся, пения клиросного Покровительнице Всемогущая; Радуйся, служащим Господу пе­нием, дерзновение дающая. Радуйся, в немощные уста сильный глас подающая; Радуйся, Соработнице рабов Твоих, в храмах поющия. Радуйся, земное и Небесное Пристанище чад Твоих, в заступлении нуждающихся.

**Кондак 8**

Милостива буди, Всепетая, к многогрешным рабом Твоим, с состраданием воззри на нужды унывающих чад Своих, дабы во храме Тарасовстем вси, с верою к Тебе прибе­гающие, обрели сердечный мир и надежное для спасения Пристанище, не остави нас всесильною помощию в тяжких бедах и нестроениях, не отрини, Всеблагая, чад Твоих неперестанное благодаре­ние, возложивших свое упование на икону Твою святую, вопиющих усердно благодарственную песнь: Аллилуиа.

**Икос 8**

Егда враг вселукавый воздвиже на веру истинную гонения, православных изгнание и Христовых церквей разоре­ние, обрели они в землях Киевских Пристанище и При­бежище, пред святым Твоим Образом возопили в скорбях об убежище. Ты, Владычице, немедля, благословила им поприще и обиталище, и, возславивши образ Твой, дали имя ему «При­станище», егда кров и работу подаеши и работу просящим с дерзновением, да главу преклоньше, воспоют Тебе с умилением:

Радуйся, не имущих пристанища Попечительнице; Радуйся, без работы пребывающим Трудоустроительнице; Радуйся, бездомных и странных всемощное Призрение, Радуйся, всем обездоленным присное Вспоможение. Радуйся, беглецам и гонимым Убежище несокрушимое; Радуйся, в рассеянии сущих Странноприимнице нерушимая; Радуйся, скитающихся иноков Скиние, от бурь укрываю­щая; Радуйся, томимым бременами неудобоносимыми облегчение посы­лающая; Радуйся, яко по наветам клеветников осужденных свобождающая. Радуйся, яко из тягостного изгнания скоро возвращающая. Радуйся, земное и Небесное Пристанище чад Твоих, в заступлении нуждающихся.

**Кондак 9**

Ветия многовещанныя, яко рыбы безгласнии, не возмогут изрещи славу Твою велегласную. Яко всем явилась Ты Ходатаицей и сугубою Попечительни­цей, неустанной Помощницей в житейских нуждах и бедах Хранительницей. Ублажаем Тя, Сладчайшая Госпожа и заботливая наша Матерь, за любовь Твою, грешников милующую и подымающую падших, с верою несумненной и надеждой твердой к Тебе при­текающих и из глубины души о спасении дерзновенно взывающих: Аллилуиа.

**Икос 9**

Егда список с иконы Твоей «Пристанище» во град Москву был доставлен и в храме Покровстем на Лыщиковой горе на аналое по­ставлен, прияша у себе вернии новоявленный Образ Царицы Не­бесной, взывая к Нему о спасении в привременной земной юдоли тесной. И обогатили храм свой нескончаемыми токами чудес и ис­целений, молясь Владычице неустанно с велиим дерзновением:

Радуйся, землю Московскую иконой «Пристанище» по­сетившая;

радуйся, в стольном граде Москве благодатную силу явившая. Радуйся, сердца российстии Небесною радостию испол­няющая; Радуйся, град Престольный обилием чудес удивляющая. Радуйся, списком с чудныя иконы Твоея российстии души умиляю­щая; радуйся, народы славянския воедино созывающая; Радуйся, земли Киевския и Московския Собою освя­щающая; радуйся, милосердие Свое на многогрешных рабов Своих изливающая. Радуйся, путешествующих благополучное к дому возвращение, Радуйся, заблудших в пути к мирному жилищу приведение. Радуйся, земное и Небесное Пристанище чад Твоих, в заступлении нуждающихся.

**Кондак 10**

Нам, пребывающим в узах мира беззаконного и мятеж­ного, предстани, о Всемилостивая Госпоже христиан, как Пристанище надежное, велие сокровище Любви стяжавшая, о Владычице Непо­рочная, буди нам Прибежищем в скорби и благодати Источни­ком. Егда в умилении сердечнем призовем Имя Твое Слад­чайшее, Ты даруеши, как Матерь истинная, милости величайшие. Огради жилища и семьи наша, молим Тя, Пречистая, от нападений бесовских и человек с помыслами нечи­стыми, от козней диавольских, от многоразличных чародеев, — да не возмогут они рабам Твоим лютое зло содеять. Сохрани от коварства, разруши, Владычице, силу их злую, под кровом крыл Твоих поющих Единому в Троице Богу: Аллилуиа.

**Икос 10**

Пение наше недостойное приими, Голубице, Бла­годатная Дево, яко образ Твой «Пристанище» явися миру во времена Божия гнева. Сохрани от оскудения веры и благочестия, умножения без­законий жестоких, приведи к спасению в мире, погибающем от нечестия и порока. Услыша же во дни оны жена некая в храме Успения Божией Матери, из уст нечестивых и дерзких исторгнутое на нее проклятие, и узре, яко, наказа себя сама недугом хулительница, возопи жена сия в немощи со слезами к иконе Твоей, Владычице, воссташа послежде от одра невредима и нечестивую обли­чившая, дабы покаялась в богопротивных деяниях зло сотворившая, исходяще из храма Божия и возопи нечестивая гласом велиим. Мы же с благодарением Тебе сице воспеваем в веселии:

Радуйся, мрак хулы, срамословия и всякия лжи упраздняющая, Радуйся, развращенных и нечестивых отвергающая. Радуйся, дерзких хулителей Бога и святынь Его посрамление, Радуйся, от всех наветов вражиих Заступление. Радуйся, людей суеверных и гадателей обличение, Радуйся, могучее от всякого чародеяния Ограждение; Радуйся, беззаконие творящим грозная Мстительнице; радуйся, служащих бесом из храмов Изгонительнице; Радуйся, благочестно живущих усердная Хранительнице; радуйся, на духов нечистых Непобедимая Воительнице; Радуйся, земное и Небесное Пристанище чад Твоих, в заступлении нуждающихся.

**Кондак 11**

Новая чудеса показа нам Тобою на земли всех чудес Тво­рец и Владыка. Удивися Ангели на Небесех попечению Твоему о людех ве­ликому, посему умиленно молим Тя, Сладчайшая наша Отрадо: дабы Твоим предстательством избегнуть нам бездны ада, Духа Святаго наитием искорени прозябшее в нас лукав­ство; путь укажи кратчайший ищущим Небесного Царства; чад Твоих, возжелавших нищеты духовныя, научи терпе­нию; да возопим, обретя велие дерзновение, Сыну Твоему и Богу нашему песнь благую: Аллилуиа.

**Икос 11**

Благодатию позна Тя яко Живоносный Источник чудес превеликих, хвалу неумолчными устами вознесем земли и Небес Владыке, веруя, яко обрела Ты благодатную силу на вспоможение многогрешным рабом Твоим, чающим Пристанища и Покрова в гонениях. Вдохновил Твой чудный Образ некоего старца на див­ное откровение, и приоткрыл он завесу Тайны, от века от людей прикровенной, яко будет икона Твоя покрывать во времена последние верных, спасающихся от грядущего антихриста в пустыне со­кровенной, к Богородице Деве возносящих моление, уповаяй на несумненное и скорое Ее заступление:

Радуйся, немощных духом силою благодати Божией исполняющая. Радуйся, от уныния и скорбей изнемогающих в Христову правду облекающая. Радуйся, Царственная Скиние вечного покоя и спасе­ния. Радуйся, уготовившая верным христианскую кончину и место упокоения. Радуйся, воскрылием риз Своих наши души от злых де­монов покрывающая. Радуйся, в час кончины нашея на страшных мытарствах ковы бесовския разбивающая. Радуйся, Владычице места, идеже несть болезнь ни пе­чаль, ни воздыхание. Радуйся, верных утверждение, неложное на Бога упова­ние, Радуйся, в житии нашем и по смерти с нами пребывающая. Радуйся, земное и Небесное Пристанище чад Твоих, в заступлении нуждающихся.

**Кондак 12**

Стяжахом Тобой благоутишное Пристанище, Богоро­дице Дево, николиже престаем молити Тя, да спасеши от Божия гнева! Яко врачество еси духовное Кров Твой, Богородительнице Всепетая; на страшном Судилище Христовом чаем Твоего предстательства, Матерь Света. К Тебе прибегающе, верным недуги душевнии и телеснии исцеляются и в радости велией Сыну Твоему и Богу взывают: Аллилуиа.

**Икос 12**

Яко лампада неугасимая, возженная в тимении ночи безсонной, воссияла светом нетварным во храме Успения Твоя, Богомати, икона. Всем верным чадам во вспоможение во времена тяжкия нестроений Путь Истинный указуя во мраке неспасительных за­блуждений. Чудным образом Своим «Пристанище» обрела Себе место пребывания. Пастыря Церкви Твоея благословила на нового храма созидание в веси святей, от лет древних чудесами прославленней, дабы вернии восславили Тебя, Владычице, молитвами православными:

Радуйся, с высот Небесных на рабы Своя призирающая; радуйся, никакого же упования не отвращающая. Радуйся, Своими молитвами добродетельное житие нам устрояющая; радуйся, молитвы наша, яко кадило благовонное, Богу вознести помогающая; Радуйся, неблагочестивыя и неблагоразумныя деяния сокрушающая; радуйся, вкупе с пастырями истинными моления к Богу совершающая; Радуйся, ревностью ко спасению души наша исполняющая, Радуйся, храмы Божии почитати нас научающая. Радуйся, огнем Матерния Твоея любви души согревающая, Радуйся, благодатию Духа Святаго нас озаряющая. Радуйся, земное и Небесное Пристанище чад Твоих, в заступлении нуждающихся.

**Кондак 13**

О, Преблагословенная Матерь Бога нашего, в молитвах Всемогу­щая, Пречистая Богородице Марие, к покаянию грешников зовущая, Ты избави нас, Благословенная, неутешно скорбящих чад Твоих, от многоразличных искушений диавольских и соблазнов мирских. Буди небурным Пристанищем в тяжелых жизненных обстояниях, Несокрушимой преградой для злобы и верным погибших Взысканием. Вси бо Тобою стяжахом ограждение несумненное и Стену Нерушимую, в находящих на ны напастех Тобою, Благодатная, присно хранимии. Николиже, Всепетая, молитвы нашея слезныя презираяй, но от лишений и бед людей безответных милостию Своею избавляяй, с верою и умилением призываем имя Твое в годину лихую, да спасеннии Тобою вопием во веки Богу: Аллилуиа.

*Сей кондак читается трижды, затем икос 1 и кондак 1.*

**Молитва.**

О, Преблагословенная Владычице наша Богородице Марие, Блаженная Отрадо, Пристанище душ наших в бренном мире! Яко Ты Одна имееши велие дерзновение к Сыну Своему и Богу. Молим убо со слезами, Всемилосердая, указать нам во тьме дорогу. Исполни скорбные души наша, грехом поврежденные, све­том Любви, неоскудевающую благодать Божию на рабов Твоих каю­щихся призови. Яко зриши немощи чад Твоих, тягостное бремя нечестия влачащих, обрести Пристанище душам своим зде и жизни вечной просящим. Тьмочисленными искушениями и бедами обуреваемии, в скорби и немощи имя Твое святое призываем мы. Не забуди нас, Предстательнице у Престола Господня, молися за ны Господу, да избавит от тьмы преисподней. Да Твоими молитвами обрящем Пристанище и спасение, и блаженное стяжаем в жизни вечной упокоение. Аминь.

Конец и Богу нашему слава!